text: manglende erstatningsudbetaling
  
  publiceret: 2022-04-08 10:51:03+02:00
  Manglende erstatningsudbetaling er, når forsikringsselskabet ikke udbetaler erstatning til forsikringstageren 14 dage efter, at forsikringsselskabet har været i stand til at indhente de oplysninger, der er nødvendige til bedømmelse af forsikringsbegivenheden og fastsættelse af forsikringsydelsens størrelse. Erstatningsudbetalingen forrentes fra det tidspunkt, hvor det kan kræves betalt, med en årlig rente svarende til renten i henhold til Rentelovens § 5. Det fremgår af Forsikringsaftalelovens § 24.
  Skal forsikringsselskabet erstatte skaden således, at selskabet betaler indkomne fakturaer fra f.eks. håndværkere, tandlæge eller kiropraktor, skal forsikringsselskabet normalt ikke betale renter til forsikringstageren.
  Betaler forsikringstageren derimod selv eksempelvis håndværkeren, og forsikringsselskabet skal erstatte forsikringstagerens udlæg, forrentes forsikringstagerens krav som udgangspunkt 14 dage efter, at forsikringsselskabet har modtaget fakturaen og forsikringstagerens meddelelse om, at forsikringstageren har betalt (forudsat, at de øvrige betingelser er opfyldt).
  Forsikringsselskabet skal udbetale aconto-erstatning til forsikringstageren, hvis en del af erstatningen kan opgøres, og det er sikkert, at forsikringsselskabet under alle omstændigheder skal udbetale dette beløb i erstatning til forsikringstageren. Forsikringsselskabet kan altså ikke tilbageholde hele erstatningen, fordi der stadig er genstande, hvor erstatningen ikke kan fastsættes. Det fremgår nærmere af Forsikringsaftalelovens § 24, stk. 1, og § 25.